એમ છતાં ફિલ્મને ન્યાય કરવા માટે એટલું કહેવું જોઈએ કે શરૂઆતના બે આતંકીઓને જેર કરવાની સિક્વન્સિસ ખરેખર થ્રિલિંગ છે અને આપણને નખ ચાવવા પર વિવશ કરી દે છે. પરંતુ પછી જ બોરિંગ બૅક સ્ટોરીઝ, વણજોઈતાં પાત્રોની મગજમારી, નકામાં ગીતો અને કંગાળ ગતિ આ ઑપરેશન ફૅન્ટમને ફેલ કરી નાખે છે. વધુપડતા દેશો ફરવા બદલ સૈફ અલી ખાન ટ્રાવેલ-એજન્ટ વિનોદ તરીકે વગોવાયો હતો. અહીં પણ કાશ્મીરથી અમેરિકા, લંડન, બીરુત, સિરિયા, પાકિસ્તાન વાયા દિલ્હીની અઢળક કન્ડક્ટેડ ટૂર છે. એમાંય સિરિયા અને બીરુત રખડવા ન ગયા હોત તો ફિલ્મ ક્યાંય વધુ ક્રિસ્પ બની હોત.